|  |
| --- |
| J.nr. 13-0194575Den 18. september 2013 |

## Resumé af forslag til lov om ændring af skattekontrolloven og forskellige andre love (Opfølgning på aftale mellem Danmark og Amerikas Forenede Stater om øget efterrettelighed vedrørende international beskatning samt ophævelse af bagatelgrænser m.v.)

Formålet med lovforslaget er at skabe hjemmel til at indføre de indberetningspligter og pligter til at gennemføre procedurer til identifikation af indberetningspligtige konti, som følger af aftale af 15. november 2012 mellem Danmark og Amerikas Forenede Stater til forbed­ring af efterrettelighed vedrørende international beskatning.

Aftalen mellem Danmark og USA indebærer, at danske finansielle institutter skal gennemføre nogle nærmere beskrevne procedurer til identifikation af konti med tilknytning til USA og indberette om de pågældende konti årligt til SKAT. SKAT skal uopfordret videregive de indberettede oplysninger samlet til de amerikanske skattemyndigheder. Herudover vil SKAT efter aftalen modtage oplysninger fra de amerikanske skattemyndigheder om konti med dansk tilknytning oprettet i amerikanske finansielle institutter.

Efter lovforslaget bemyndiges skatteministeren til at fastsætte nærmere regler om indberetningspligter og pligter til at gennemføre procedurer til identifikation af indberetningspligtige konti.

EU-Kommissionen har fremsat forslag af 12. juni 2013 til Rådets direktiv om ændring af direktiv 2011/16/EU for så vidt angår automatisk udveksling af oplysninger på beskatningsområdet. Direktivforslaget forventes vedtaget inden udgangen af 2013. Efter direktivforslaget skal der udveksles oplysninger mellem EU-landene svarende til de oplysninger, som efter aftalen mellem Danmark og USA skal udveksles mellem Danmark og USA. Det er derudover meget sandsynligt, at Danmark også vil indgå aftaler med andre partnere end EU-landene og USA om udveksling af tilsvarende oplysninger. Endelig kan der være behov for, at SKAT får tilsvarende oplysninger om konti, som ikke har tilknytning til udlandet. Bemyndigelsesbestemmelsen sikrer mulighed for at opfylde ikke alene aftalen mellem Danmark og USA, men også det forventede EU-direktiv og tilsvarende aftaler, som Danmark måtte indgå med andre partnere, og at indføre lignende indberetninger vedrørende danske konti.

Endvidere indeholder lovforslaget som en følge af implementeringen af én skattekonto ophævelse af en række bagatelgrænser for ind- og udbetalinger.

Forslaget om opfølgning på aftalen mellem Danmark og USA forventes at give et vist merprovenu som følge af modtagelse af yderligere oplysninger fra andre lande og områder. Der kan ikke skønnes over størrelsen.

De provenumæssige konsekvenser af ophævelsen af bagatelgrænser skønnes at være beskedne og blev medregnet i de provenumæssige konsekvenser for det offentlige i forbindelse med gennemførelsen af reglerne om én skattekonto i 2006.